18. ročník medzinárodného festivalu Noc literatúry naplní ulice v Bratislave aj v ďalších šestnástich slovenských mestách 

Bratislava, 6. 5. 2026
ČESKÉ CENTRUM BRATISLAVA
Prepoštská 6, P.O. Box 348, 814 99 Bratislava
T: +421 254 418 215
E: info@ceskecentrum.sk; www.ceskecentrum.sk

Účasť na osemnástom ročníku Noci literatúry prisľúbili Zuzana Mauréry, Oľga Belešová, Judita Hansman, Juliana Brutovská, Lucia Hurajová, Richard Stanke, Alexander Maďar, Ivo Gogál, Adam Hílek a mnohí ďalší. 
Čítať sa bude v stredu 20. mája od 18.00 h na ôsmich miestach v bratislavskom Starom Meste pod záštitou starostu Mateja Vagača a v ďalších 16 mestách Slovenska zo slovenských prekladov súčasných európskych autoriek a  autorov.

Ide o sériu čítaní úryvkov zo slovenských prekladov kníh súčasných európskych autoriek a autorov v podaní známych slovenských herečiek a hercov – vždy v polhodinových intervaloch. Návštevníci budú 15 minút počúvať čítanie a 15 minút budú mať čas na presun na ďalšie miesto. Poradie, v akom miesta navštívia, si každý zvolí sám.

„Osemnásty ročník medzinárodného európskeho literárneho festivalu Noc literatúry sa okrem Slovenska a Česka tento rok koná takisto napríklad v New Yorku, Budapešti, Káhire, Paríži, Tel Avive.  V Česku a na Slovensku má  festival najdlhšiu históriu a je aj najrozsiahlejší, pretože prebieha nie len v hlavných mestách, ale aj v regiónoch oboch krajín,“ uviedla Monika Koblerová, riaditeľka Českého centra v Bratislave, ktoré je hlavným organizátorom festivalu. 

„Noc literatúry prináša do Starého Mesta rozmanité hlasy súčasnej európskej literatúry a vytvára priestor na stretávanie sa –  s príbehmi aj medzi ľuďmi. Sme radi, že sa opäť odohrá aj v Starom Meste a že sme nad ňou mohli prevziať záštitu. Je pre nás dôležité podporovať kultúru, ktorá prepája, rozširuje obzory a zároveň prirodzene oživuje verejný priestor,“ komentuje záštitu nad Nocou literatúry Matej Vagač, starosta mestskej časti Bratislava-Staré Mesto.

Projekt organizuje České centrum v Bratislave v spolupráci s kultúrnymi inštitútmi siete EUNIC, veľvyslanectvami a Zastúpením Európskej komisie na Slovensku. Vedúci Zastúpenia Európskej komisie na Slovensku Peter Stano vyzdvihuje význam európskej spolupráce v rámci projektu:
„Noc literatúry  prináša aj tento rok slovenským čitateľom výber výnimočných diel súčasnej európskej literatúry v kvalitných slovenských prekladoch. V dnešnej dynamickej dobe nám ponúka vzácny priestor spomaliť a vnímať rozmanité hlasy a príbehy autorov a autoriek naprieč Európou. Práve kultúrna a jazyková pestrosť je jednou z najväčších devíz Európskej únie – prepája  ľudí a zároveň rozširuje obzory poznania. Počas Noci literatúry ožívajú tieto príbehy v interpretácii profesionálnych slovenských hercov a ako Európska komisia sme hrdí, že môžeme byť súčasťou tohto jedinečného podujatia.“

Tento rok boli do Noci literatúry vybraté úryvky z aktuálnych slovenských prekladov autoriek a autorov  týchto európskych krajín: Portugalska, Írska,  Švajčiarska, Francúzska, Poľska, Maďarska, Rakúska, Španielska, Talianska, Holandska, Nemecka, Ukrajiny, Česka a Izraela. Aj tento rok sa predstavia aj dve ukážky belgickej literatúry – flámskej a valónskej. 

V stredu 20. mája sa Noc literatúry začne na všetkých ôsmich miestach v Starom Meste o 18.00 hodine. Na každom z miest odznejú dva úryvky naraz v podaní dvojice interpretov. „Trasa tohtoročnej Noci literatúry ponúka pestrý výber miest v okolí Blumentálu s perfektným hereckým obsadením, už si len treba naplánovať, v akom poradí čítania obídete. Ak budete vytrvalí, stihnete za večer aj všetky,“ dodáva projektová vedúca Noci literatúry na Slovensku Petra Darovcová z Českého centra Bratislava. 

Noc literatúry pomáha čitateľom zorientovať sa v bohatej ponuke aktuálnych slovenských prekladov európskych autoriek a autorov. Počas podujatia bude otvorené mobilné kníhkupectvo Artforum v priestoroch Staromestského centra kultúry na Školskej 14, kde bude možné po bezprostrednom zážitku z čítania zakúpiť dostupné tituly aj aktuálne číslo časopisu Verzia s prekladmi holandskej a flámskej literatúry.

Noc literatúry prebehne v ten istý večer aj v ďalších šestnástich slovenských mestách – Žilina, Banská Štiavnica, Dolný Kubín, Levice, Levoča, Poprad, Považská Bystrica, Nové Zámky, Modra, Humenné, Košice, Martin, Liptovský Mikuláš, Prievidza a Spišská Nová Ves a Trenčín. V každom z uvedených miest zaznejú rovnaké ukážky na netradičných, s literatúrou bežne nespájaných miestach v podaní herečiek a hercov. Presný program s informáciami, čo sa bude čítať, kde a kto bude čítať, si nájdete na webovej stránke Českého centra – www.ceskecentrum.sk a na  FB/IG Noc literatúry.

Hlavní organizátori projektu: České centrum Bratislava, Zastúpenie Európskej komisie na Slovensku, združenie EUNIC klaster Bratislava 
Spoluorganizátori: Belgické veľvyslanectvo – flámske zastúpenie, Valónsko – Brusel International, Francúzsky inštitút na Slovensku,  Goetheho inštitút Bratislava, Inštitút Liszta – Maďarské kultúrne centrum Bratislava, Poľský inštitút, Rakúske kultúrne fórum, Veľvyslanectvo Holandského kráľovstva, Veľvyslanectvo Írska,  Veľvyslanectvo Portugalskej republiky, Veľvyslanectvo Španielskeho kráľovstva, Švajčiarska ambasáda, Taliansky kultúrny inštitút v Bratislave, Izraelské veľvyslanectvo Bratislava
[bookmark: _GoBack]Partneri podujatia: Peterka Partners, Kancelária Európskeho parlamentu, Bratislava-Staré Mesto, Staromestské centrum kultúry, Staromestská knižnica, Bar Vybaveno, Galéria Starý Avion, Iniciatíva Inakosť, Dekanát Lekárskej fakulty, Metropol
Mediálni partneri: Citylife
Podpora: Artforum Bratislava
Donátor: Plzeňský Prazdroj

Kontakt pro média: 
České centrum Bratislava
Petra Darovcová

tel.:  +421 903 267 027, 02/544 18 215 www.ceskecentrum.sk 

